Kransekage – opskrift og tips

Morten Willadsen har givet os følgende opskrift på kransekagedej. Opskriften rækker til 8 ringe og en top. 

300 g kransekagemasse
150 g sukker
Ca. 30 g æggehvider

Hviderne og sukkeret røres sammen til en grød. Grøden blandes lidt efter lidt i massen, hvorefter "dejen" stilles på køl.

Når dejen er godt kold, rulles den ud efter en  skabelon. Har man ikke en sådan, kan man som udgangspunkt sige, at forskellen i længden på pølserne skal være ca. 2,5 cm. Den første pølse skal være 11 cm lang, den næste 13,5 cm, den tredje 16 cm, osv. Toppen skal veje 20 g og rulles blot til en kugle. 
                                                                                        
Pølserne og toppen stilles på køl igen. De kolde pølser formes som ringe og bages af ved 220oC i ca. 8 min.

Når ringene er kolde, sprøjtes de med glasur og  stilles oven på hinanden.

Man opnår en sej masse ved at lade massen (rå) stå natten over i køleskabet, så begynder sukkeret nemlig at smelte.

Det er ikke nødvendigt at varme massen (som man gjorde i gamle dage).
Man bruger almindelig stødt melis, ikke flormelis.

Kransekage kan fryses ned i bagt stand, men det bliver den ikke bedre af.

Kransekage skal  helst bages på træplader, men da det ikke er svært at skaffe, er det bare vigtigt, at pladen er tyk (hvilket de fleste moderne bageplader er). Har man til gengæld en gammel ovn, er det en god ide at bage på dobbeltplade.

Kransekagemasse til små stykker kransekagekonfekt kan  tilsættes lidt mere æggehvide, da de så bliver lettere at forme/sprøjte ud. 

Man bør ikke bruge flormelis ved udrulning, da det smelter, når kransekagen kommer i ovnen. Bedst er det blot at løse dejen med en paletkniv, man kan evt. bruge ganske lidt mel.

Runde udstiksforme i passende størrelser kan bruges til at forme ringene efter. 
Når ringene er lagt på bagepladen, kan man presse let med et skærebræt for at få ringene præcis lige høje.

Glasuren laves bedst af æggehvide (pasteuriseret) og flormelis og skal være temmelig fast.

Kransekagen kan også samles med smeltet chokolade.